ועדת העלייה, הקליטה והתפוצות, כנסת 18, פרוטוקול מספר 72, 2010-03-08 11:00

יואל חסון: שלום, בוקר טוב לכולם.

יואל חסון: אני מתכבד לפתוח את ישיבת הוועדה לביקורת המדינה, ישיבה משותפת עם ועדת העלייה, הקליטה והתפוצות, בדיון בנושא שאנחנו מטפלים בו כבר תקופה ארוכה, נושא הפלשמורה, כמובן בהמשך לדוחות מבקר המדינה בנושא הזה.

יואל חסון: אדוני מבקר המדינה, שלום לך.

יואל חסון: הנשיא שמגר, שלום אדוני, יושב ראש הסוכנות היהודית, שנמצא איתנו כאן גם, וכמובן כל הנוכחים.

יואל חסון: יש לנו הרבה דברים על סדר היום, אבל אני ארצה לשמוע את עמדת יושב ראש הסוכנות, שלא היה בדיון הקודם, לפני שנמשיך.

535: תודה רבה.

535: גברתי יושבת הראש, אדוני יושב הראש, מבקר המדינה וכבוד הנשיא וחברי הכנסת וקהל נכבד.

535: העמדה של הסוכנות פשוטה, אנחנו בעד להעלות את שארית קהילת הפלשמורה לישראל כמה שאפשר יותר מהר.

535: מהניסיון שלנו וניסיון אישי שלי, ואני מטפל בבעיות האלה כבר כמעט 14 שנה, בתפקידים שונים, כל דחייה זה לא לטובת האנשים ולא לטובת מדינת ישראל.

535: אנחנו כמובן, הסוכנות היהודית, אחראים על ביצוע המדיניות של ממשלת ישראל ואנחנו ערוכים להעלות כמה שאפשר יותר מהר כל אחד שעובר בדיקה והוכר כזכאי.

535: עכישו אנחנו מממנים שני שליחים של משרד הפנים, ביחד עם שליחה שלנו, ואם צריך, אנחנו מוכנים לממן גם עשרה שליחים של משרד הפנים, רק שהתהליך יהיה יותר מהר.

535: אני יכול להגיד גם שמדצמבר עד היום קיבלו זכאות לכניסה לישראל 974 אנשים, 723 כבר עלו ארצה השנה, בינואר עד תחילת פברואר, ובמשך מרץ יעלו עוד 300 וכמובן כולם נכנסו למרכזי קליטה שלנו, שערוכים לקליטה של עולים מאתיופיה.

535: עשינו את כל זה בתיאום ושיתוף פ עולה מלא עם משרד הקליטה וגם משרד הפנים.

535: עלו גם ארצה באותו זמן 120 עולים מקרב ביתא ישראל.

535: הם באים לפי חוק השבות.

535: נשארו עוד 5,700 שצריכים לעבור בדיקה לזכאות, אני מדגיש, חשוב מאוד לעשות את כל התהליך מהר מאוד ואנחנו מוכנים להעלות כל מי שיהיה זכאי.

535: תודה רבה.

אורי אריאל: אני רק מחליף את היושב ראש, זו לא השתלטות עוינת וזה לדקות ספורות.

ליה שמטוב: אולי אני אברך, בכל זאת, אני גם יושבת ראש, זו ישיבה משותפת, ועדת הביקורת וועדת העלייה.

ליה שמטוב: אני מבקשת לברך קודם כל את יושב ראש הסוכנות, את מר נתן שרנסקי, בטח את מבקר המדינה.

ליה שמטוב: רציתי לראות פה את שר הפנים ולשמוע ממנו את הדברים, יכול להיות שהוא יגיע יותר מאוחר, או יש פה נציגים שלו, ואת כל הנציגים שהגיעו, את הנשיא שמגר בוודאי ובוודאי.

ליה שמטוב: אנחנו התכנסנו היום לא בפעם הראשונה, ואחרי הישיבה האחרונה, שהיתה לפני שלושה חודשים, דיברנו על כך שבעוד שבועיים נדבר על כל ההחלטות שאז החלטנו בוועדה, ואחרי הוועדה, כמו שנהוג, גם כתבנו לכל מיני גורמים ועד היום לא קיבלנו תשובות לגבי ההחלטות שיצאו מהוועדה.

ליה שמטוב: אז אשמח מאוד היום, כמו שמר נתן שרנסקי דיווח, לשמוע מה באמת קרה ואת יישום ההחלטות שהוועדה אז החליטה.

ליה שמטוב: שמחתי לשמוע על המשפחות שהגיעו וחשבתי שלאט לאט יגיעו עוד ועוד וכל שבוע אנחנו נשמע, כי בכל זאת המשפחות שיושבות פה, במיוחד פעם שעברה, כשפה ישבה משפחה וחייל סיפר על זה שהוא משרת בצבא והגוף שלו בצבא, אבל הראש שלו בבית, עם אמא שלו, שכל הזמן דואגת למשפחה שנמצאת באתיופיה.

ליה שמטוב: היום, מכל הגורמים, אנחנו רוצים לשמוע את יישום ההחלטות.

ליה שמטוב: תודה.

אורי אריאל: תודה רבה ליושבת ראש ועדת העלייה והקליטה.

אורי אריאל: יש לנו נציגי משרד הפנים, אנחנו נמתין לשר ואחרי זה נשמע אחרים.

אורי אריאל: הנשיא שמגר, בבקשה.

אורי אריאל: הנשיא שמגר הוא יושב ראש הוועד הציבורי להעלאת שארית יהודי אתיופיה, אני אודה לשאר החברים אם ישתמשו בשם הזה ולא בשמות אחרים, והוא עוסק בזה שנים רבות.

אורי אריאל: בבקשה, מר שמגר.

מאיר שמגר: אני הייתי מבקש להפנות את תשומת הלב הוועדה לתקלה מנהלית אשר מצביעה על הטיפול הכוללני שנדרש בשארית הפליטה של יהודי אתיופיה, וזאת בעיית הרשימות.

מאיר שמגר: אני מבקש להפנות את תשומת הלב לכך שהבדיקות אינן כוללות את אלה שמופיעים ברשימות של הרב ולדמן, מכיוון שהוועדה, משום מה, מהאנשים שנשלחו לבדוק את העולים המיועדים, השליחים מסתמכים על הרשימות שנערכו בשעתו על ידי מר אורי בן פלטי, ואלה הן רשימות חסרות, שאינן מכסות, לפי כל החלטות הממשלה שקדמו לנושא הזה, את הבדיקה שנעשתה לפני שנים, כדי לתת רשימה כוללת של המועמדים לעלייה.

מאיר שמגר: .

מאיר שמגר: במקום זאת, פנו לפי רשימת קונפורטי לכפרים, לאנשים שבכלל אינם שוהים בגונדר ואינם זכאים, לכן, לעלייה, מכיוון שתנאי לעלייה הוא שאדם נמצא לפחות שנה בגונדר.

מאיר שמגר: לכן בקשתי היא שיובהר כאן שמוכרחים להסתמך על הרשימות הרלוונטיות, ולעשות את הבדיקות של הסיכון בהקדם, על פי הרשימות הללו, כדי שלא ייווצר המצב המשונה כאן, של הבחור שישנו כאן, שמשרת בצבא, שאחותו והאחים שלו נמצאים שם, חלק מהמשפחה נמצא כאן והוא כבר שנים פונה, בלי לקבל מענה.

מאיר שמגר: אני מקווה שהבעיה שלו כעת תיפתר, מכיוון שקיבלנו את עזרתו של יושב ראש הסוכנות הנכבד, ואני מקווה שהבעיה תיפתר, אבל זה אופייני, מכיוון שההסתמכות על רשימות לא פרלליות, שלא חופפות אחת את השנייה, מביא לכך שאנשים לא עוברים בדיקה, ומי שלא עובר בדיקה, לא נוכל בסופו של דבר להביא אותו.

מאיר שמגר: לכן אני מבקש שהרשימות יהיו במלואן לפני אלה שעושים את העבודה מטעם משרד הפנים.

מאיר שמגר: שר הפנים איננו, אני מבקש---

יואל חסון: שר הפנים בדרך.

יואל חסון: אני רוצה לומר לך, הנשיא שמגר, שאני פניתי לפני כשבוע, או שבועיים, למשרד הפנים, וביקשתי לקבל את הרשימות.

יואל חסון: ביקשתי להבין מה הרשימות, כדי שנבין על מה אנחנו דנים, כי מתברר שבעניין הזה, זו אחת, כמו שאמרת, התקלות בעניין הזה.

יואל חסון: בינתיים לא קיבלתי את הרשימות ואני מצפה לשמוע את שר הפנים בעניין הזה.

מאיר שמגר: אני מבין שלא תהיה בעיה לקבל את הרשימות המעודכנות, מכיוון שהאדם שערך את הרשימות יושב כאן.

יואל חסון: קודם כל, מדוע לא הועברו הרשימות לוועדה?

עמוס ארבל: ערכנו את הרשימות בשעתו.

יואל חסון: אז למה לא קיבלנו את הרשימות?

עמוס ארבל: אני יודע מלפני שעה שהרשימות התבקשו.

עמוס ארבל: אני מציע לחכות לשר הפנים שיתייחס.

יואל חסון: למי פנינו?

חנה פריידין: לשר ולמנהל הכללי שלו.

יואל חסון: בסדר, תיכף השר יגיע.

יואל חסון: עד שהשר יגיע, אני ארצה שחברי הכנסת יתייחסו.

יואל חסון: חבר הכנסת אריאל, בבקשה.

אורי אריאל: ראשית, אני רוצה להודות לכל העוסקים במלאכת העלייה, כי יש עלייה, אמנם מעטה, אבל על כל עולה שבא צריך להודות.

אורי אריאל: אי אפשר להתעלם ממה שקורה פה, ואדוני, מר שמגר, הנשיא לשעבר, זה לא מקרי, זו לא תקלה, זו הסתרת מידע.

אורי אריאל: איך אני יודע?

אורי אריאל: היתה התחייבות כבר של שר פנים אחר, שקוראים לו חבר הכנסת מאיר שטרית, שהבטיח לחבר הכנסת מיכאל איתן להעביר את הרשימות לבדיקה, כדי שיהיה אפשר פעם להשוות ולהוציא רשימה מוסכמת על כולם, אבל במשך שנה לא הצלחנו לקבל את הרשימות.

אורי אריאל: לא אני, כי אני לא כל כך מוכשר, אבל חבר הכנסת שטרית.

אורי אריאל: אם אתה חושב שזה מקרי, מה שקורה עכשיו במשרד הפנים – לא, זה לא מקרי.

אורי אריאל: אין כוונה של הממשלה להעביר את הרשימות, כי דרך זה, סליחה על הביטוי הצברי של היום, מערבבים את כולנו ולא מבצעים את החלטות הממשלה עצמה.

מאיר שמגר: כן, אבל כשאני פונה ליושב ראש הוועדה, אז הבעיה נפתרת.

מאיר שמגר: אם הוועדה תבקש את הרשימות, היא תקבל.

אורי אריאל: את זה תיכף נראה, אני מקווה כך.

אורי אריאל: אני מודה ליושב ראש הוועדה על פנייתו ואני מציע לו כבר לא לייחס את זה לאיזה אי הבנה, תקלה של פקידים ופקידות, לא---

יואל חסון: אני בחור תמים.

אורי אריאל: יש ניסיון של הסתרת מידע מתוך כוונה שזה יהווה איזה שהוא מצב שדרכו לא עושים את מה, אני מדגיש, שהממשלה החליטה, לא הכנסת החליטה.

אורי אריאל: והדברים האלה חמורים בפני עצמם, זה חוזר על עצמו פעם אחרי פעם אחרי פעם, היה לנו כבר לזרא.

אורי אריאל: מדובר על אנשים, לא מדובר על לא יודע מה, אני לא רוצה להגיד.

אורי אריאל: מה אתם רוצים לעשות?

אורי אריאל: שלום, שר הפנים.

אורי אריאל: מכובדי שר הפנים, קובע הרב הראשי, כבוד הרב עמר, הראשון לציון, שאלה יהודים.

אורי אריאל: כמובן כל אחד צריך להיבדק, זה לא חל על איזה קבוצה אוטומטית, אבל על מה שאנחנו מדברים, שארית יהודי אתיופיה.

אורי אריאל: קבע לפניו מרן הרב עובדיה יוסף את הדברים, וזה הולך לאחור.

אורי אריאל: יש אנשים במדינה שחושבים שמישהו הסמיך אותך לקבוע מי הוא יהודי וזה לא בידיכם.

אורי אריאל: אני אומר את זה לאנשי משרד הפנים, בחלקם, אני אומר את זה לאנשי משרד ראש הממשלה.

אורי אריאל: כל אחד מסביר לי מי הוא יהודי.

אורי אריאל: תודה רבה.

אורי אריאל: מי מינה אתכם לזה?

אורי אריאל: עכשיו בואו נניח לרגע שהעוול הזה נעשה ולא מעלים איזה קבוצת יהודים מאיזה שהוא מקום בעולם, אבל יש שם סכנת נפשות, אדוני השר, אתם יודעים את זה.

אורי אריאל: אתה טיפלת כשהג'וינט יחזור לטפל בהם, אבל למה צריך לטפל בהם שם?

אורי אריאל: מכובדי, בוא נביא אותם לפה ונטפל בהם פה, כמו שמטפלים בי, מטפלים בך, מטפלים בכולנו.

אורי אריאל: ראש הממשלה והמנהל הכללי של משרדו, אני אומר את זה אחרי שדיברתי עם המנהל הכללי של משרד ראש הממשלה, שלא נמצא פה איתנו, מתנגדים התנגדות טוטאלית להביא מי מהם, לא אחרי בדיקה, לא בדיקה של הרשימה של קונפורטי, או הבדיקה של זה, או זה.

אורי אריאל: המציאות הזאת שמשרד ראש הממשלה לא מאפשר לקיים את החלטות הממשלה עצמן, עולה על כל דמיון, וזה בזמן שיהודים נמצאים חלקם בסכנת נפשות.

אורי אריאל: מכובדיי יושבי הראש, אני שמח שנמצאים איתנו פה גם מבקר המדינה, גם שר הפנים, גם יושב ראש הסוכנות, ששמענו כבר את דבריו, אבל אני חושב שחסר פה גורם מרכזי והוא ראש הממשלה.

אורי אריאל: ההחלטה נמצאת בידי ראש הממשלה.

אורי אריאל: תחת כותרת של כסף, של אלף ואחד סיפורים, לא תהיה החלטה אם ראש הממשלה לא יקבל החלטה בעניין.

אורי אריאל: כרגע הוא קיבל החלטה.

אורי אריאל: בעצם זה שהוא לא מאפשר את העלאתם בתירוצים שונים, זו החלטה, ולכן צריך אותו.

אורי אריאל: זה גם לא יספיק, לפי דעתי, שיהיה פה המנהל הכללי של משרדו, עם כל הכבוד, ויש לי כבוד למר גבאי שאני מכיר אותו הרבה שנים.

אורי אריאל: אם הדברים יסתדרו פה היום לשביעות רצון כולם, מה טובו, ואם לא, אני מציע לקיים עוד ישיבה בפתיחת המושב, או באמצע הפגרה, בעיניי הישיבה מספיק דחופה לקיים אותה גם בפגרה, בתיאום עם ראש הממשלה, יתכבד ראש הממשלה, נושא העלייה, אני בטוח שעומד בראש דאגותיו, יחד עם הביטחון, זה חלק מהביטחון הלאומי, ותתקיים פה ישיבה יחד איתו כדי לשמוע את עמדתו ואיך הוא מתכוון להוציא אל הפועל את החלטות הממשלה, ונאחל לכולם חג כשר ושמח וגם לאלה שלא פה, ועדיין לא איתנו, בתקווה שנצליח להביא עוד רבים וטובים עד חג הפסח.

אורי אריאל: תודה.

יואל חסון: חבר הכנסת מולה.

שלמה מולה: תודה רבה, אדוני היושב ראש, אדוני השר ויושב ראש הסוכנות.

שלמה מולה: אני מוכרח לומר שבדיונים האלה אני אולי האדם המתוסכל ביותר.

שלמה מולה: אני מתוסכל משתי סיבות.

שלמה מולה: סיבה אחת, במדינה שלנו, כשמבקר המדינה כותב דוח, כולם מצפצפים על הביקורת של מבקר המדינה, כאילו דבר לא קרה מאז הדוח של מבקר המדינה.

שלמה מולה: ואם אנחנו ננתח בדיוק את מה שקרה כאן, בתהליך הבדיקות שנעשו לאחרונה, אדוני המבקר, אני מסתכל עליך ואני אומר לך, מידיעה אישית, דבר לא השתנה מבחינה מהותית מהקביעה שלך וממה שאתה כתבת.

שלמה מולה: היד המכוונת שנקראת 'לא נביא יהודים שחורים מאתיופיה', בידי פקידים מסוימים, היא היד המכוונת, כולל, אני אומר לך אדוני המבקר, אני וחבר הכנסת אריה אלדד וחבר הכנסת מיכאלי, ראינו רשימה של משרד הפנים, שעל בסיסה הם עובדים.

שלמה מולה: כל מה שאנחנו ביקשנו, מר עמוס ארבל, תעבירו אלינו את הרשימה הזאת לבדוק, כי אתם משקרים, אתם לא אומרים אמת, אתם עושים דיס-אינפורמציה, כי זה נח לכם מאוד.

שלמה מולה: יש כאלה שאתם לא יכולים לעבוד עליהם.

שלמה מולה: אני אומר לך, עליי אתם לא יכולים לעבוד.

שלמה מולה: לכן ביקשנו, התעקשנו לפני מספר ימים.

שלמה מולה: ידענו שאתם תעשו את זה, תגידו שלא שמעתם.

שלמה מולה: בדיון הקודם, אני אומר לך, מר עמוס ארבל, אתם באתם יחד עם היועצת, אמרתם שלא שמעתם, לא ידעתם שיש החלטה כזאת להעביר רשימות.

שלמה מולה: אמרתם.

שלמה מולה: אתה אמרת 'לא שמענו', היועצת המשפטית שלך התפתלה פה, וגם עכשיו אתה אומר ששמעת רק לפני שעה.

שלמה מולה: אני לא מבין את זה, באמת.

שלמה מולה: מה, אתם עובדים עלינו, על האינטליגנציה שלנו?

שלמה מולה: למה?

שלמה מולה: אם מבקר המדינה מבקש מכם רשימה, אתם רשות שלטונית, אתם לא יכולים לא להביא לנו רשימות.

שלמה מולה: אילו הייתם עובדים על פי רשימה, תאמינו לי, כל המצוקה הזאת היתה נחסכת.

שלמה מולה: כמה דמעות של אנשים צריכות לזלוג...

שלמה מולה: אם אתה היית רואה אותם, בהפגנה כשבאו לפה, והשר בא וראה אותם, אנשים בוכים, כל מה שמבקשים זה בסך הכל את האח ואת האחות, את אבא ואמא שלהם.

שלמה מולה: זה כל מה שהם מבקשים.

שלמה מולה: ביקשו מכם מה?

שלמה מולה: להביא את אפריקה כולה?

שלמה מולה: יש כאלה שמסיטים את הדיון הזה, שרוצים להביא את כל אפריקה.

שלמה מולה: אני אומר לכם, זה הדיון הבזוי ביותר.

שלמה מולה: מי שאומר את המשפט הזה, אני מסתכל עליך, אודי, מי שמונע היום קבלת החלטות זה אתה ומר אייל גבאי, שניכם.

שלמה מולה: אני אומר לך את זה ואמרתי לך בארבע עיניים.

שלמה מולה: ראש הממשלה מקבל את הדעה שלכם, הוא לא מקבל החלטה.

שלמה מולה: הדבר הנוסף, אדוני היושב ראש, אני רוצה להגיד לך שאולי התקווה היחידה בדיון הזה, שיש לנו את יושב ראש הסוכנות היהודית, יחד עם השר אלי ישי.

שלמה מולה: אני יודע שהשר אלי ישי הניח הצעת מחליטים ומונעים ממנו לעשות את זה.

שלמה מולה: מונעים ממנו.

שלמה מולה: היועצים המשפטיים אמרו לו 'אין לך סמכות להחליט'.

שלמה מולה: אני ממשיך מה שאמר ידידי חבר הכנסת אורי אריאל, אם הרבנות הראשית קבעה שהם יהודים, ואם אנחנו יודעים שהמשפחה בדרגה ראשונה שלהם נמצאת כאן בארץ, למה ולמה פקידים, שאין להם שום הסמכה הלכתית, צריכים להחליט שהם לא יכולים ולא זכאים ולכן מערימים קשיים על קשיים, מחכים שהפקידים הבכירים יתחלפו, השרים יתחלפו.

שלמה מולה: זאת הסיטואציה שבה אנחנו נמצאים.

שלמה מולה: אני רוצה לסיים את הפרשה שנקראת בני הפלשמורה.

שלמה מולה: אני אומר לכם, אני רוצה לגמור, נמאס לנו, אנחנו רוצים לעסוק בקליטה, אנחנו רוצים שהכוחות יתאחדו לעסוק בקליטה, אבל מה שקורה זה טלאי על טלאי, על טלאי, על טלאי.

שלמה מולה: זה לא הולך לנו ובסוף אתם מנצחים, הפקידים.

שלמה מולה: אני חשבתי שמי שקיבל את שתי ההחלטות המשמעותיות בממשלות ישראל זה היה נתן שרנסקי, כשהחליט להביא, נדמה לי ב-98', את ארבעת האלפים, כשהיה יושב ראש ועדת השרים לענייני קליטה.

שלמה מולה: ההחלטה השנייה שלו היתה בשנת 2000, כשהוא פתח את השערים להגשת בקשות כשהוא היה שר הפנים.

שלמה מולה: מאז ב-2003 אריק שרון החליט להעלות את כולם, אז מה קרה עכשיו?

שלמה מולה: עכשיו יש הזדמנות נוספת.

שלמה מולה: מ-2003 עד היום זרמו הרבה מאוד מים, ואנחנו אמרנו 'תקבלו החלטה', שהסוכנות היהודית תיקח אחריות על הקומפאונדים שבאתיופיה.

שלמה מולה: הארגונים היהודים שעוסקים מוכנים לצאת מאתיופיה, ולכן אפשר היה לסגור את העניין.

שלמה מולה: הסוכנות הכינה תכנית פעולה באתיופיה, גויס כסף לזה, בסופו של דבר הסוכנות עוד פעם קיבלה רגליים קרות.

שלמה מולה: זה לא קל, לא קרה שום דבר.

שלמה מולה: אני רוצה להגיד, אדוני היושב ראש ורבותיי השרים, אנחנו מדברים על 8,700.

שלמה מולה: בדוח מבקר המדינה, אני מצטט , הוא אמר 'אנחנו לא נכנסים לשאלה הערכית האם צריך לבדוק עוד או לא, אבל מה שמסתבר לנו לפי הרשימות, תבדקו 3,000, אתם לא בדקתם 3,000, בדקתם רק 2,000 פלוס, הלכתם לחפש אנשים שבכלל לא היו ברשימות, כשעל פי החלטת הממשלה נקבע שמי שייבדק הוא מי שנמצא שנתיים בגונדר ונמצא ברשימה המקורית.

שלמה מולה: אז עושים הפוך על הפוך.

שלמה מולה: אני באמת לא מצליח להבין, וחוץ מרוע הלב הזה של הרבה מאוד אנשים שלא רוצים את אותם אנשים שיגיעו לארץ, יש הרבה שעוזרים להם, הפקידות עוזרת, יש כאלה שנתלים על איזה עוד אדם אחד שמביע התנגדות, פתאום הוא הופך להיות האיש היקר ביותר למתנגדים, הנה, יש לנו מתנגד.

שלמה מולה: אז אני אומר לכם, כאן, בוועדה הזאת אני קובע.

שלמה מולה: כרגע אנחנו מדברים על 8,700.

שלמה מולה: מתוך 8,700 יש החלטת ממשלה לבדוק 3,000, תבדקו 3,000, נשארנו 5,200, תבדקו אותם, אדוני השר.

שלמה מולה: אתה לא צריך לפחד משום פקיד, אתה לא צריך לפחד משום יועץ משפטי.

שלמה מולה: לא אמרו לך 'תביא אותם', תבדקו את האנשים, מי שזכאי, יבוא, מי שלא זכאי, לא יבוא.

שלמה מולה: אני אומר לך, אדוני השר, אני מכיר גם את הרגישות שלך, אני גם יודע את קביעתו של הרב עובדיה יוסף.

שלמה מולה: אני אומר לך, אילולא הרב עובדיה יוסף, גם אני לא הייתי פה, גם החברים שנמצאים כאן.

שלמה מולה: יכול להיות שגורלנו היה כגורל אותם אנשים, אבל הוא קבע קביעה חד משמעית.

שלמה מולה: גם הרב עובדיה, גם הרב עמאר בהמשך, אמרו שהם יהודים וצריך להביא אותם.

שלמה מולה: למה צריך להתעמר בהם?

שלמה מולה: אתם יודעים מה?

שלמה מולה: בוא נגיד שאני מתעלם מהשאלה ההלכתית הזאת, למישהו לא מדגדג?

שלמה מולה: לאף אחד לא מפריע שאמא בוכה, מוציאה דמעה כשהיא מבקשת להתאחד עם בנה?

שלמה מולה: אני הייתי רוצה לראות מישהו מבין האנשים היושבים כאן, הבן שלו נמצא בחוץ לארץ ומונעים ממנו אפילו לבקר אותו, הייתי רוצה לראות.

שלמה מולה: האטימות הזאת היא פשוט חוצת כל גבול.

שלמה מולה: אדוני היושב ראש, אני מקווה שתהיה החלטה חד משמעית.

שלמה מולה: במידה שלא, אם לא תהיה, יכול להיות שבאיזה שהוא שלב נצטרך לקבל החלטה בוועדה לביקורת המדינה להקים ועדת חקירה ממלכתית, שתבדוק את כל סוגיית העלייה מאתיופיה, מ-א' עד ת'.

שלמה מולה: לכן, אדוני השר, אני חושב שיכול להיות שאנחנו לא צריכים את הוועדה הזאת.

שלמה מולה: אם השר יחליט מחר בבוקר והוא יודיע שהוא יכול לבדוק את ה-8,700 ואז יעשו מיפוי, תהיה רשימה אחת, ונדבר על רשימה סגורה, יכול להיות שזה יהיה סוף פסוק.

שלמה מולה: למה לא לנצל את המצב הזה?

שלמה מולה: תודה רבה.

יואל חסון: תודה, אני מודה לך, חבר הכנסת מולה, באמת דברים שבאים מהלב ובאמת כואבים לכולנו.

יואל חסון: אני רוצה לומר לך, אדוני השר, לפני שאני מבקש את התייחסותך לנושא, אנחנו פנינו, גם יושבת ראש ועדת העלייה, הקליטה והתפוצות, וגם אני, למשרד, אליך או למנהל הכללי של המשרד, זו היתה פנייה משותפת, שביקשנו להציג בפני הוועדה את הרשימות, את הרשימות הרלוונטיות, ולצערי, כך לפחות עודכנתי, אני לא מאמין שאתה הבאת אותן, אבל הנציג שלך פה לא הביא את הרשימות.

יואל חסון: אז קודם כל ברמה העקרונית, זה דבר שלא ראוי.

יואל חסון: אם לא מביאים רשימה, או לא מציגים חומר לוועדה לביקורת המדינה, צריך להסביר למה לא, אם זה ביטחון המדינה, אם רוצים להציג את הזה בוועדה סודית, או רוצים לא להציג בכלל, אבל צריכים להסביר.

יואל חסון: הרשימות התבקשו ולא הוגשו לוועדה, וזו הערה שכשר, כמי שנושא באחריות המיניסטריאלית, אני הייתי מבקש את הטיפול שלך בעניין הזה, כי כשוועדה מבקשת חומר, אתה יודע מה זה פרלמנט, אתה יודע מה הסמכות והיכולת של הפיקוח של הרשות המחוקקת ולכן זה דבר שצריך לבדוק מדוע לא הוגש.

יואל חסון: לי יש, אגב, רשימות כאלה ואחרות, אבל אני רוצה לדעת מה הרשימה הרשמית, וכרגע התייחסותך, אדוני.

אליהו ישי: בוקר טוב.

אליהו ישי: תודה רבה לכולם, כבוד המבקר, השופט שמגר, מכובדי יושב ראש הוועדה.

אליהו ישי: ראשית אני רוצה לברך על העובדה וגם על ההחלטה לקיים פה דיון.

אליהו ישי: אני מלווה את הסיפור של יהודי אתיופיה והפלשמורה הרבה שנים ואני מכיר את זה ממש מילדותי, משחר שיעוריי.

אליהו ישי: את השיעורים של הרב עובדיה יוסף מלפני הרבה שנים, שפסק שהם יהודים, והוא הביא לי ציטוט של הרב פיינשטיין ז"ל, שנפטר לפני כ-50-60 שנה, והוא שם כתב בפסק משהו מאוד מאוד קשה.

אליהו ישי: קודם כל הוא כתב שהם יהודים, שזו בשורה טובה, ועל זה התבסס הרב עובדיה יוסף, ועל עוד ספרים ובדק וחקר, עוד בהיותו הרב הראשי לישראל, בהתכתבות עם גב' גולדה מאיר ז"ל, שהיתה אז ראש הממשלה, ופסק מה שפסק, והיו חילוקי דעות גם אז, עם הרב הראשי הרב גורן ז"ל, והרב פסק את אשר פסק.

אליהו ישי: אבל הרב פיינשטיין אמר דבר קשה.

אליהו ישי: הוא אמר 'ייתכן מאד שלא מעלים אותם בגלל צבע עורם.

אליהו ישי: זו אמירה מאד קשה.

אליהו ישי: מאד מאד קשה.

אליהו ישי: ואני זוכר אותה עוד בצעירותי.

אליהו ישי: תנועת ש"ס, וכל שרי הפנים הקודמים קידמו והובילו וזירזו את העלייה.

אליהו ישי: אני זוכר את המאבקים אז.

אליהו ישי: כשאני באתי למשרד הפנים בפעם הראשונה, ב-2000 עד 2003, בממשלתו הראשונה של אריק שרון, שיהיה בריא, שם באתי וביקשתי ממנו, בניגוד לעמדת האוצר, כן להביא את יהודי אתיופיה.

אליהו ישי: ואז היו כל מיני תירוצים, 'אתה מרוקן את המחנה, המחנה מתמלא', ואנחנו מכירים את הכל, אני לא אאריך בדברים שנאמרו פה, והרבה אנשים אמרו ויאמרו, ממש מדם ליבם, הייתי מגדיר זאת.

אליהו ישי: והיתה הפגנה, ירדתי להפגנה שם.

אליהו ישי: אני לא מתחמק מהפגנות, להיפך, ירדתי לשמוע את הזעקות שלהם, והזעקות הן זעקות שבר, קורעות לב, צודקות.

אליהו ישי: ביקשתי מראש הממשלה שאכן יאשר את ההחלטה שלי להביא אותם לארץ.

אליהו ישי: לזכותו ייאמר, הוא אישר את זה, הוא אפילו סיפר לי, בזמנו, על פי החלטה של הרב עובדיה יוסף, הוא היה בממשלה של בגין, והיה בורג ז"ל שר הפנים, ובגין ביקש ממנו לרדת לאתיופיה לבדוק מה קורה.

אליהו ישי: הוא הוציא את הסטנוגרמה שהיתה בישיבת הממשלה דאז, בתקופת בגין, ושם מצוטט גם כמדומני הרב אומר מה שהוא אומר, ואז בגין שלח את שרון לראות מה קורה שם, והוא בדק וראה שם את בתי הכנסת, והיה מאוד מרוגש.

אליהו ישי: הוא סיפר לי את זה בהתרגשות רבה.

אליהו ישי: אז כולם היו נגד, אבל מההתרגשות, מהזיכרון שהיו לו מהסיפור ומהשליחות של בגין ז"ל, אז הוא אמר לי 'אלי, אני הולך על זה', ובאמת הלכנו על זה.

אליהו ישי: במהלך שלוש השנים האלה, ונמצא פה גם הצוות , הרב פייט והרב ולדמן, שעושים עבודה נפלאה, אני מוכרח לומר, אי אפשר לתאר את מסירות הנפש.

אליהו ישי: אני מנצל פה את ההזדמנות להודות להם ולהביע את הערכתי על מסירות הנפש שאי אפשר לתאר ובאופן וולונטרי לחלוטין, וגם את ההערכה הרבה לשופט שמגר.

אליהו ישי: ממשלה שהיינו באופוזיציה, ממשלת שרון השנייה, שם התקבלה ההחלטה לעצור את הכל.

אליהו ישי: אז היה לי ויכוח עם השר פורז.

אליהו ישי: מאז התחילו, תסלחו לי על המלה הלא פרלמנטרית, כל מיני תרגילים כאלה ואחרים לבטל ולשתק ולעצור מכל מיני סיבות שאני לא רוצה להזכיר אותן.

אליהו ישי: כי אם אלה סיבות נכונות, כמו תקציב, אז אוי ואבוי לנו.

אליהו ישי: אני רוצה להאמין שזו לא הסיבה.

אליהו ישי: לא הייתי שר הפנים בממשלה של אולמרט.

אליהו ישי: היו דיונים רבים, היו התכתבויות עם כבוד נשיא בית המשפט העליון לשעבר, השופט שמגר.

אליהו ישי: נפגשנו ודיברנו, ביקשתי אפילו את הסיוע שלו במכתב רשמי, כי אני יודע שאם נשיא בית משפט עליון לשעבר מעיר הערה, אז מכבדים כולם.

אליהו ישי: ובאמת התעקשתי שתהיה פגישה עם ראש הממשלה, בפורום שרים, היתה פגישה, כמו פורום שרים, שר הפנים דאז היה מר מאיר שטרית.

אליהו ישי: לצערי הרב, אחרי כל הזעקות, וניסיתי להיות הפה של אותם זועקים ולהוציא החוצה את הכאב מגרונם, ולצערי הרב ההחלטה שהתקבלה היתה להשאיר את המצב הקיים, דהיינו לא להמשיך להעלות אותם.

אליהו ישי: לאחר מכן היינו בדיון אצל מבקר המדינה, היה דיון מאוד מאוד מעניין שבדק וחקר לעומק, ובעיניי זה דבר עצום.

אליהו ישי: ..

אליהו ישי: בכלל ככלל כשמבקר המדינה בודק, אני גם הנחיתי במשרד שלי, להיצמד להנחיות ולהוראות ולהערות ולתקן אותן, כי זה דבר חשוב מאוד לאזרחי מדינת ישראל ולכולנו.

אליהו ישי: פה היה לי מאוד חשוב שהמבקר נכנס ובדק.

אליהו ישי: עם כניסתי לתפקיד ניסיתי לשלוח משלחת וגם פה עלו בעיות, תקציבים.

אליהו ישי: אגב, היה בתקציב של המדינה החלטה לכאורה לעצור את זה.

אליהו ישי: את ההחלטה הזו ביטלנו בהצבעה על התקציב.

אליהו ישי: לזכותו של הרב עמר ייאמר שהוא צירף מכתב, גם הוא, לראש הממשלה, ואמרתי לראש הממשלה שאנחנו מתנגדים ואז תיקנו את ההחלטה.

אליהו ישי: בעקבות תיקון ההחלטה זימנתי דיון אצלי והוצאנו משלחת לבדוק את היהודים שם.

אליהו ישי: ביקשתי אני, ביוזמתי, מהג'וינט, קראתי אותם אליי וביקשתי 'חברים, אם הממשלה קיבלה החלטה לא נכונה בעיניי, בואו לפחות אנחנו לא ניצמד להחלטה הנוראה הזאת, תלכו, תפתחו שם משרדים ותתחילו לטפל באנשים האלה'.

אליהו ישי: לזכותם ייאמר שהם עזרו לי, יחד עם הסוכנות, נמצא פה גם אלי, שישבנו ונפגשנו ממש בתחילת הכהונה שלי במשרד הפנים, לפני כשנה בערך.

אליהו ישי: באמת יצאה משלחת והתחילה לבדוק אותם.

אליהו ישי: לאחר הערה של אחד מהחברים פה, הרב פייט, שאמר לי שעדיין לא סיימו את כל הבדיקה, אז מיד הנחיתי את יושב ראש רשות ההגירה, מר אמנון בן עמי, לשלוח מיד שוב צוות, אחרי חג הפסח, לאתיופיה, לסיים את כל הרשימות בצורה מסודרת.

אליהו ישי: לגבי שאלתך לגבי הרשימות, חד משמעית, אדוני היושב ראש, אין שום סיבה בעולם שהרשימות לא תהיינה פתוחות לכל, בוודאי לוועדה לביקורת המדינה, ולכל גורם מקצועי אחר, הסוכנות, משרד הקליטה, משרד הפנים, משרדי הממשלה השונים.

אליהו ישי: אין מה להסתיר את הרשימות.

אליהו ישי: אני מבקש להעביר את הרשימות---

יואל חסון: סליחה על ההפרעה, האם השר יוכל להנחות שזה יקרה השבוע?

אליהו ישי: אני שומע את הפקיד שלנו פה שהוא יכול לתת אותן היום, לא השבוע.

אליהו ישי: לא רק שהרשימות יהיו פה, ההנחיה שלי, לאחר הבדיקה, אחרי פסח, כל הרשימות, מיד אחרי פסח יעברו למשרד הקליטה, הוועדה לביקורת המדינה, לבדוק ולבחון ולהעיר את ההערות, לכל אחד יש הערה, לתקן, להאיר את עינינו, אני פתוח פה לשמוע.

אליהו ישי: גם לאלה שחוששים, חברים נכבדים ומכובדי המבקר, נשיא בית המשפט העליון לשעבר ויושב ראש הוועדה, גם מי שאומר שאם ירוקנו את המחנה, הוא יתמלא בחזרה, הוא סתם ממנסה להלך אימים ולהבהיל את כולם.

אליהו ישי: זה לא נכון.

אליהו ישי: זה לא נכון.

אליהו ישי: ומי שחושש מזה, כבר באו כל הצדדים, אלה שמובילים את זה ופועלים, ואמרו, תקבעו בחוק בכנסת, אני לא אהבתי את החוק הזה, שמרגע שמסתיימת העלייה מאותו מחנה, אנחנו בעצם לא מעלים אף אחד, רק על פי חוק הכניסה ובקשה רשמית דרך הקונסוליה וכדומה.

אליהו ישי: ולמרות שאני לא אוהב את החוק הזה, אמרתי 'אוקי, אם זה ירגיע את כל אלה שמנסים להלך אימים עלינו שזה לא יקרה, אז גם לא אכפת לי'.

אליהו ישי: ברוך הבא, מכובדי היושב ראש.

אליהו ישי: אם לדיון כזה טרחת והגעת, זה מאוד חשוב, גם אתה שותף לפעולות שלנו.

אליהו ישי: אני רוצה להגיד לחבר הכנסת רובי ריבלין, שגם כשהוא היה בממשלה, הוא היה שר התקשורת אז בממשלת שרון הראשונה, וגם הוא הצטרף אליי לבקשה, כשהייתי אז שר הפנים בסיבוב הקודם, וגם הצטרף למאבק להעלות את יהודי אתיופיה והצלחנו, ועכשיו גם הצלחנו, אבל חלקית.

אליהו ישי: אני כן הולך להמליץ ולגבש הצעת מחליטים בממשלה, אחרי שביקשתי דיון, הצעת מחליטים מדויקת, ברורה, ואני אשמח לעשות את זה בתיאום מלא יחד עם העצות של הסוכנות, החברים שיכולים פה לתת מהסיוע שלהם.

אליהו ישי: אני מבקש לבדוק את דוח המבקר, את הערות המבקר, של יושב ראש הוועדה, ועל הבסיס הזה להביא הצעת מחליטים לממשלה, מתוקנת, ולצטט בדברי ההסבר את דברי השופט מבקר המדינה ואת דברי נשיא בית המשפט העליון וציטטות מוועדה לביקורת המדינה.

אליהו ישי: אני מאוד מקווה שבאמת בעזרת ה' הסיפור יסתיים.

יואל חסון: מה מנע בשנה האחרונה את הביצוע של העלאת הפלשמורה לפה?

יואל חסון: מאז שאתה שר הפנים, שאתה בעד, מה מנע?

שלמה מולה: או מי מונע את קבלת---

יואל חסון: עזוב מי מונע, מה מנע?

אליהו ישי: אתה שומע את כל ההערות שנאמרו פה ונאמרות.

אליהו ישי: אני אמרתי, אני מקווה מאוד ואני רוצה מאוד להאמין שזה לא בעיה תקציבית, אבל זה לא סוד שיש התנגדות של משרד האוצר ומשרד ראש הממשלה, היתה התנגדות ובדיון על התקציב שינינו את ההחלטה.

אליהו ישי: כרגע אני מאמין שהצעת המחליטים שאני אגבש, סופית, אחרי המכתב שהוצאתי לדיון בממשלה, שזה יעבור.

אליהו ישי: אני חושב שלמרות שזה לא מקובל שממשלה מבקשת מוועדה לביקורת המדינה בדיקה או סיוע, דיברתי איתך להביא את זה לדיון פה, כדי שהדבר יסייע לנו.

אליהו ישי: אני לא מחפש פה כבוד, ולא אגו ולא פרסטיז'ה כשאני יודע שמדובר בהצלת חיי אדם.

אליהו ישי: להצלת חיי אדם צריכים כולם להירתם.

אליהו ישי: לכן אני אגבש את הצעת המחליטים.

אליהו ישי: ביקרתי לפני כחודש ימים בשתיים בבוקר, עם שרת הקליטה, בשדה התעופה, היה אירוע מרגש עד דמעות, על קבוצה של כ-80 נפש שהגיעו לארץ.

אליהו ישי: אני רואה פה אנשים שגם היו שם, נציגי הסוכנות, נציגי משרד הקליטה, זה היה מרגש עד דמעות לראות את הילדים החמודים, את המשפחות ואת ההתרגשות העצומה והאדירה.

אליהו ישי: אני מאד מבקש שזה כבר לא יהיה טפטוף אלא יהיה במסות.

אליהו ישי: זה נפתח שוב ותרשה לי לומר, בעקבות יוזמה והובלה שלי, עם כניסתי למשרד הפנים, כי עד אז הנושא השתתק לגמרי.

אליהו ישי: אני רוצה להודות שוב על הדיון, על המעורבות, על ההשתתפות הערנית והחשובה הזאת.

אליהו ישי: ההנחיה שלי, כפי שהנחיתי את יושב ראש הרשות, לקדם, לזרז ככל האפשר את העלייה, שאני מקווה שתוך שנה, יחד עם משרדי הממשלה השונים, הרווחה, הקליטה ועוד, נסיים את הסיפור הזה.

יואל חסון: מתי הצעת המחליטים תוגש?

ראובן ריבלין: האם אתם תבדקו את כל ה-8,700 הנמצאים כרגע והמיועדים לעלייה?

אליהו ישי: סיימו מעל 2,000, מיד אחרי החג ייצאו שוב נציגי משרד הפנים והסוכנות לסיום הבדיקה.

אליהו ישי: אם צריך להגביר כח אדם, להביא תקציב, אני מוכן לתקצב את זה יותר, שיסיימו כמה שיותר מהר.

אליהו ישי: בואו נחשוב כל אחד ואחד מאיתנו כאילו אנחנו שם במחנה, מחכים שיבואו ויושיעו אותנו.

אליהו ישי: בואו נחשוב כאילו בנינו ובנותינו ומשפחתנו נמצאים שם ומחכים שיושיעו אותם.

אורי אריאל: בכל דור ודור חייב אדם כאילו הוא יצא---

אליהו ישי: איך היינו באותו רגע עושים מאמצים.

אליהו ישי: חברים, כך צריך להרגיש, כך אני פועל, כי אם חס וחלילה קורה משהו לאחד מהאנשים שם, כתוצאה מהתנאים וחלילה וחס הוא מסכן את נפשו.

אליהו ישי: .. חברים, סכנת החיים הזו, אף אחד לא יכול לבוא ולומר למחרת 'אנחנו לא אשמים', לכן צריך להזדרז.

אליהו ישי: כל רעיון, כל הצעה שתוגש לי על ידי כל מאן דהו, בעניין הזה כולם שותפים, אין עניין של אגו של משרד כזה או אחר, אני מבקש מכל מי שיכול לסייע ולעזור או לייעץ – אני פתוח, כי מדובר פה בחיי אדם.

אליהו ישי: אני שוב רוצה להודות למי ש שפעל במלאכה בצורה יוצאת דופן – הרב ולדמן, הרב פייט, וכמובן מי שנרתם זה השופט שמגר והביקורת המרתקת של מבקר המדינה, שאין לי ספק שהיא עשתה את שלה.

אליהו ישי: זה היה לי גיבוי בממשלה, זה נתן לי כח לבוא לממשלה ולבטל את ההחלטה הנוראה שהיתה אמורה להיות בחוק התקציב בשנה שעברה.

אליהו ישי: ועם האסמכתאות האלה, המאבק הופך להיות הרבה יותר קל, ואני מקווה שהנושא יסתיים, למרות כל הביורוקרטיה ולמרות כל הקשיים ולמרות כל המכשולים.

אליהו ישי: תודה רבה.

יואל חסון: תודה רבה.

יואל חסון: אדוני, יושב ראש הכנסת, בבקשה.

ראובן ריבלין: תודה רבה, אדוני יושב ראש הוועדה.

ראובן ריבלין: ביקשתי להשתתף לרגע בוועדה חשובה זו ובנושא חשוב זה מהטעם הפשוט שנראה לי שאנחנו משלמים מס שפתיים.

ראובן ריבלין: ממשלות ישראל באות, דנות ויושבות על המדוכה ומתחמקות בסופו של דבר מלבצע את המוטל עלינו כעם ואת חובתנו כלפי אותם אלה אשר היתה מחלוקת קשה בקשר לזכותם לעלות לישראל ומחלוקת זו הוכרעה.

ראובן ריבלין: ונמצאים היום במחנה מעבר אנשים שלא יודעים מה גורלם, והם אנשים אשר מייעדים את חייהם ואת אחריתם ואת המשך קיומם במדינת ישראל.

ראובן ריבלין: ואני חושב שלאחר הדברים שהשמיע נשיא בית המשפט העליון לשעבר, השופט שמגר, כאשר הוא הסכים והסכמתו, אמרה דבר, לעמוד בראש אותה מערכת אשר באה להשתדל בפני מדינת ישראל ובפני ממשלת ישראל לעשות את הדבר המובן מאליו והחשוב וגם לקיים את ההבטחות אשר ממשלות ישראל הבטיחו לאותם אנשים הממתינים להגעתם לארץ, כמו גם הדוח של ביקורת המדינה, דוח שלא משתמע לשתי פנים בנושא זה.

ראובן ריבלין: יש לנו מחויבות ואנחנו לא יכולים עוד להתחמק.

ראובן ריבלין: ולכן, אדוני שר הפנים וסגן ראש הממשלה, אני חושב שהכנסת, אשר טרחה לשלוח משלחת מטעמה.

ראובן ריבלין: למרות שמדובר בנושא שהוא כולו בידי ומחובת הממשלה לבוא ולהכריע בו, שלחנו משלחת מטעמנו על מנת לבדוק את הנעשה והיא הביאה בפנינו דוח מפורט אשר מחייב אותנו לעמוד על כך שהממשלה תקיים את הבטחתה.

ראובן ריבלין: אני יודע, הוויכוח עדיין קיים.

ראובן ריבלין: הוויכוח מבחינתנו, כמדינה, הוויכוח מבחינתנו, כעם, נסתיים, ואני חושב שאנחנו צריכים להוציא מפה קריאה לממש את דוח הביקורת ואת המלצות הביקורת ולחזק את ידי הגוף החוץ פרלמנטרי בראשותו של נשיא בית המשפט העליון, מאיר שמגר, שהוא לא רק נשיא בית המשפט העליון לשעבר, הוא גם אישיות אשר דברה שנשמע מקצה הארץ ועד קצה, ולקיים את המוטל עלינו ולבצע אותו ללא שהיות נוספות ומבלי לגרור רגליים.

ראובן ריבלין: אני מאד מודה לך על שאפשרת לי לומר דברים כאן ואני מתנצל בפניכם שאני צריך לצאת בעוד מספר דקות לנהל את ישיבת נשיאות הכנסת.

יואל חסון: אני רוצה לומר לך, אדוני יושב ראש הכנסת, שאני חושב שאין אמירה חזקה יותר מהעובדה שיושב ראש הכנסת, ראש הרשות המחוקקת, הגיע והצטרף וקבע והצטרף להחלטת הממשלה.

ראובן ריבלין: אומר לך דבר, לא יכול להיות שראש ממשלה, שהיה ראש אופוזיציה, יאמר דבר אחד, וכשיגיע לראשות הממשלה, יאמר את אותו דבר אשר אמר ראש הממשלה, קודמו, שראש האופוזיציה ביקר אותו על כך.

ראובן ריבלין: הגיע הזמן שכולנו יחד נאמר, 8,700 אנשים, הממתינים לחזור לארצם ומולדתם, כפי שהם רואים זאת, ושהובטחה להם הזכות הזאת, זו חובתנו וחובתנו המיידית לבצע.

יואל חסון: אני מודה לך על הדברים החשובים האלה, אדוני יושב ראש הכנסת.

יואל חסון: רצית לשאול שאלה את שר הפנים, חבר הכנסת אורי אריאל.

אורי אריאל: כן, שאלה אחת.

אורי אריאל: אני אבקש מהשר, בהמשך לדבריך, לפני הנחיה שנתת, האם המשרד יבדוק את כל 8,700 האנשים שנמצאים במתחם שם?

אורי אריאל: כמובן מי שיימצא לא יהודי, איננו זכאי, על זה אין שאלה בכלל, אבל לגבי הבדיקה עצמה.

אליהו ישי: אמרתי, חד משמעית, הנחיתי את יושב ראש הרשות לשלוח צוות, לסיים את הבדיקה של כולם, שיהיה מתועד ומסודר.

אליהו ישי: זה גם טוב לנו וזה גם טוב לאלה שאומרים שזה הולך ומתמלא מדי פעם.

אליהו ישי: אז זה טוב לנו לבוא עם רשימה סגורה וכל מי שרוצה לעלות לאחר מכן יעלה על פי חוק הכניסה, בבקשה מסודרת דרך הקונסוליה, וזה בעצם ימנע לזות שפתיים.

אליהו ישי: לכן ההנחיה שלי לסיים את הבדיקה.

יואל חסון: יש פה נציג אוצר?

מיכל צוק: כן.

יואל חסון: אני רוצה לשאול אותך שאלה פשוטה ואני רוצה שתעני לי גם בצורה פשוטה.

יואל חסון: האם יש בעיה תקציבית או שיקול תקציבי בהעלאת בני הפלשמורה לפה?

יואל חסון: תעני בבקשה לשאלתי במדויק.

מיכל צוק: אני יכולה לענות על כך בצורה זאת: אנחנו, גם משרד האוצר וגם יתר משרדי הממשלה, מחויבים לביצוע ולמימוש החלטות הממשלה, כפי שהן קיימות כיום, ובמסגרת זאת, כשמגיעים עולים, גם מאתיופיה וגם ממקומות אחרים, מוקצים להם המשאבים שנדרשים לשם כך.

יואל חסון: אני לא מבין.

מיכל צוק: אם אתה שואל, החלטת הממשלה הנוכחית מדברת בעצם על בדיקת הזכאים מקרב רשימות שלפיהן פועלת הממשלה, עם פרוצדורה מאוד מסודרת, שנקבעה בהחלטת הממשלה, במאי, של מתי מגישים את הבקשות, מי מגיש את הבקשות ואת אופן הבדיקה של משרד הפנים.

יואל חסון: תסלחי לי, אני ביקשתי תשובה פשוטה לשאלה מאוד מאוד פשוטה, האם עמדתכם היא שאין תקציב להביא את הכמות שעליה מדבר עכשיו שר הפנים, האם יש תקציב לכך או אין תקציב לכך?

מיכל צוק: אם אתם שואלים עכשיו על להביא 8,000, צוינו כאן מספרים של עולים.

מיכל צוק: ציין שר הפנים וציינו אחרים בדבריהם מספרים של כ-8000 או 7,000 ומשהו אנשים, למיטב הבנתי, האנשים האלה שעליהם מדובר, היקף הכמות הזאת הוא לא היקף הפוטנציאל שנגזר מהחלטות הממשלה הנוכחיות.

מיכל צוק: אם, כפי שציין שר הפנים, תבוא בפני הממשלה החלטה אחרת, שבמסגרתה ירצו להרחיב את הפוטנציאל, או כל החלטה אחרת, כמובן שלכל החלטה יידרשו משרדי הממשלה השונים לתת את חוות דעתם, ובין היתר גם להשלכות התקציביות השונות.

יואל חסון: תודה לך.

יואל חסון: כמה יש ברשימה שאתה מחזיק היום פה?

עמוס ארבל: בסביבות 3000.

יואל חסון: על זה יש הסכמה?

מיכל צוק: אנחנו מחויבים להחלטת הממשלה ובמסגרת הרשימה שנגזרת מתוך החלטת הממשלה, כל משרדי הממשלה---

יואל חסון: אז בעיקרון, את ה-3,000 לפחות, אין בעיה להעלות.

שלמה מולה: אני יכול לשאול שאלה?

שלמה מולה: אני רוצה לשאול דווקא את נציג הסוכנות, מה הרשימות שנבדקו.

שלמה מולה: הרי יש כאלה שכבר קיבלו אישורים לעלות לארץ.

שלמה מולה: האם מישהו שלח לכם הודעה, או בקשה, האם מישהו ביקש מאגף התקציבים, או מישהו בא ואמר: אל תעלו את כולם בבת אחת, אלא בקצב של 100 או 150 לחודש?

30083: בישיבה האחרונה הוצעה כאן מגבלה של 100 עולים.

30083: זה נאמר כאן בישיבה.

30083: לשמחתנו הרבה הסוכנות היהודית העלתה במשך החודשיים האחרונים 724 עולים ואנחנו נכונים להעלות גם היום את היתרה.

30083: כלומר כל עולה פוטנציאלי שיאושר, אנחנו נעלה אותו מחר בבוקר, ומחר בלילה אמורים להגיע עוד 75 עולים באמצע הלילה.

שלמה מולה: אני שואל, האם יש לכם מכסה או אין לכם מכסה?

שלמה מולה: זאת השאלה.

שלמה מולה: הרי מה ניסו לעשות במשך שנים?

שלמה מולה: ניסו לבוא ולהגיד שכל חודש יבואו רק 150 או 300.

שלמה מולה: לא היה בשום מקום בעולם שבעלייה שמו מכסה, רק על העלייה הזאת.

שלמה מולה: אז אני שמח לשמוע, אם אתה אומר לי שעכשיו המכסה, כמושג מכסה, זה הוסר, זה משמח אותנו.

30083: אני אומר עוד דבר אחד, אנחנו, ביחד עם משרד לקליטת עלייה, ערוכים היום לקלוט את כל מי שיאושר.

שלמה מולה: אני יכול לבקש את נציג משרד הקליטה – האם יש לכם, או תוקצב לכם תקציב?

שלמה מולה: אני שומע אותך אומר שאין לכם תקציב, ואז אתם תרוצו לאוצר, תגידו 'אין תקציב ובואו נחדש המכסה'.

שלמה מולה: אני רוצה לשמוע את נציג משרד הקליטה, אם אתם מתוקצבים או לא.

דוד יאסו: התקציב שישנו כרגע הוא על בסיס של 2000 עולים, כפי שמתוכנן ולזה אנחנו מתוכננים.

דוד יאסו: , לשנת 2010, על בסיס זה אנחנו מתוקצבים כרגע.

דוד יאסו: אם, כפי שאני שומע, תהיה הגדלה, אני אשמח מאוד שיגדל, במידה ותהיה הגדלה, מעבר ל-2,000, אנחנו נבוא לאוצר ונבקש את הבקשה הזו.

יואל חסון: אני רוצה רגע לשאול את מר אודי פראוור, ממשרד ראש הממשלה: ביקשתי שישלחו נציג ממשרד ראש הממשלה, לא התערבתי מי, לא ביקשתי מישהו ספציפי, שיוכל להסביר מהי עמדתו של ראש הממשלה בנושאים האלה פה, שכרגע לא ברורה כל כך עמדת ראש הממשלה, ואני מדגיש, אני מבקש שתאמר לי מה עמדת ראש הממשלה.

יואל חסון: ואם אתה לא מסוגל להגיד לי מה עמדתו אז תגיד שאתה לא מסוגל.

יואל חסון: אבל אני רוצה להבין מה עמדת ראש הממשלה בסוגיה.

שלמה מולה: או מה הוא אמר לראש הממשלה.

שלמה מולה: זו גם שאלה.

יואל חסון: מי אמר למי?

יואל חסון: מר אודי פראוור?

שלמה מולה: אודי.

יואל חסון: אולי עמדתו היא עמדת ראש הממשלה היא עמדתו

שלמה מולה: בבקשה, נשמע.

אהוד פראוור: אני רוצה לומר שני דברים.

אהוד פראוור: קודם כל שהדיון כאן מתנהל בשני מישורים שיש ערבוב ביניהם, והם אותו דבר והם לא אותו דבר, והצורה שבה הם מעורבים הופכת את דוח המבקר ממה שאין בו למה שכאילו יש בו.

אהוד פראוור: מבקר המדינה קבע את עניינם של ה-3,000, הוא נמנע מכל----

יואל חסון: תסלח לי, לא, לא, לא.

יואל חסון: סליחה, יש פה אולי אנשים שיושבים פה לראשונה, אבל אני לא מוכן, תסלח לי.

יואל חסון: אנחנו לא מוכנים לחזור למשפטים שנאמרו פה עשרות פעמים ועוד פעם ועוד פעם ועוד פעם.

יואל חסון: אנחנו נמצאים בסוף---

אהוד פראוור: אנחנו נמצאים בוועדה לביקורת המדינה, בדיון על דוח מבקר המדינה---

יואל חסון: אני לא מעוניין שאתה תיתן לי עכשיו סקירה אקדמית על מה מבקר המדינה כתב או לא כתב, כשיכולת להביא את עמדתך אין ספור בפני טיוטות מבקר המדינה ויכולת, לדוגמה, להשפיע שדוח מבקר המדינה יהיה אחר.

יואל חסון: לא עשית זאת, אז זה הדוח וזה מה שהוא קובע.

אהוד פראוור: אבל זה לא מה שאני אומר, חבר הכנס.

אהוד פראוור: אני אומר משהו אחר.

יואל חסון: תסלח לי, אני שאלתי אותך---

אהוד פראוור: תן לי רגע משפט אחד בעניין הזה.

אהוד פראוור: היו"ר יואל חסון: לא רוצה לתת.

אהוד פראוור: יש לי מעט סמכויות, זו אחת הסמכויות שיש לי.

אהוד פראוור: אני מודה שזו סמכות שלך.

יואל חסון: אז אני מבקש ממך לתת לי לשמור על סמכותי.

אהוד פראוור: כל מה שאני רוצה לומר זה שאני תומך בדוח מבקר המדינה ולא ערערנו עליו לרגע.

יואל חסון: יפה, יכולת להגיד את זה מהתחלה והיית חוסך הרבה אנרגיות שהוצאתי פה.

אהוד פראוור: יכולת לתת לי לסיים משפט.

יואל חסון: אתה לא מדבר לעניין לצורך מה שאנחנו רוצים ואתה חוזר על דברים שכבר נאמרו אין ספור פעמים, ואני פשוט לא מעוניין להיות שם יותר.

יואל חסון: אני רוצה להזכיר לך שבדיון הקודם, הוועדה לביקורת המדינה היתה על סף החלטה – ואנחנו על סף החלטה – של להחליט על ועדת חקירה ממלכתית בכל מה שקשור בטיפול בעליית הפלשמורה ובכלל עליית יהודי אתיופיה.

יואל חסון: אז אני נמצא בכלל על הסף להגיע למסלול הזה, שאגב, בעיניי, מסלול כזה הוא לא עדיף, כי אני רוצה לגמור את הסיפור הזה.

יואל חסון: אני רוצה שהם כבר יהיו כאן, לסגור את המחנות, לגמור את העניין ולהמשיך קדימה, יש למדינת ישראל המון המון משימות חשובות.

יואל חסון: אז אני מבקש ממך כרגע, אדוני – ואל תיקח את זה אישית, אני ודאי לא תוקף אותך אישית- אני מבקש להבין מהי עמדת ראש הממשלה, כי זה מה שביקשתי לדעת.

יואל חסון: יכולתי להתעקש ולבקש שראש הממשלה יהיה כאן.

יואל חסון: אמרתי שבשלב ראשון אני מוכן שראש הממשלה ישלח את מי שהוא רוצה כדי לומר לי מה עמדתו.

יואל חסון: אתה צריך כרגע להגיד לי מה עמדת ראש הממשלה.

אהוד פראוור: אני אומר לך מה עמדת המנהל הכללי של משרדו, זה הגבול הכי רחוק שאני יכול.

אהוד פראוור: אבל בכל זאת אני אחזור, יש לנו שתי שאלות שהן שאלות נפרדות ובהן יש עמדה.

אהוד פראוור: לגבי שאלת המימוש של דוח מבקר המדינה, בדיקת זכאותם של ה-3000 – משרד ראש הממשלה הוא שיזם והוביל את החלטת הממשלה ואני שמח מאוד שההחלטה שמשלימה את סקר אפרתי---

אליהו ישי: לפי מה שאני הבנתי, דוח מבקר המדינה, והמבקר נמצא פה והוא יכול לומר, שהוא היה מאד עדין, והוא לא רצה לבוא להגיד להחליף את הממשלה בהחלטה, אלא הוא בא ואמר יש 3,000 שאמורים לעבור את הבדיקה, תבדקו, תגמרו, תקבלו את ההחלטה עליהם, אל תמשכו את זה.

אליהו ישי: וזה דבר שעזר לי מאוד להעביר את ההחלטה הזאת.

אליהו ישי: יחד עם זאת הוא מדבר על הרגישות והחשיבות שבעניין והוא אומר כאן ברמז עבה, הוא אומר: חבר'ה, תזדרזו, תגמרו.

אליהו ישי: אם אכן אתם חושבים שכולם שם יכולים לעבור בדיקה ולהיות מאושרים, תאשרו אותם.

אליהו ישי: בקיצור הוא לא נוזף בנו, אבל הוא אומר בצורה מאוד עדינה ומכובדת, 'חבר'ה, תעשו מה שמוטל עליכם לעשות'.

אליהו ישי: הייתי באותה דעה עוד לפני שהמבקר אמר וברוך שכיוונתי לדעת גדולים, כך אני הבנתי את המבקר בטיוטה האחרונה שלו.

שלמה מולה: אני גם חושב שלמבקר המדינה, לא היתה סמכות לבדוק החלטות אחרות, הוא בדק את מה שהממשלות החליטו, החלטות ממשלה סותרות אחת את השנייה.

שלמה מולה: אנחנו טוענים עכשיו שממשיכים אותה מתכונת.

שלמה מולה: זאת הבעיה העיקרית שלנו.

יואל חסון: אודי, פוקוס.

אהוד פראוור: אני בפוקוס.

אהוד פראוור: לגבי קבוצת ה-3000, משרד ראש הממשלה, אגב, הוא שיזם את ההחלטה שיש לבדוק את זכאותם.

שלמה מולה: לא בדיוק יזם, הבג"צ אילץ אתכם.

אהוד פראוור: הבג"צ לא אילץ אותנו.

אליהו ישי: אני רוצה לומר מלה טובה לראש הממשלה, כשבאתי אליו לגבי ה-3,000, הוא מיד נתן הוראה להוריד את זה מהתקציב ולאשר את העלייה.

אליהו ישי: את זה אני מוכרח לומר.

אוהד פראוור: אנחנו חשבנו שצריך לעשות את זה, אנחנו יזמנו את ההחלטה.

אוהד פראוור: זו החלטה של ממשלה קודמת---

יואל חסון: אז אני מחלק את הדברים; לגבי ה-3000 אין ויכוח.

אהוד פראוור: נכון.

אהוד פראוור: לגבי השאר, המנהל הכללי של משרד ראש הממשלה חושב שיש ויכוח עז בחברה הישראלית לגבי המשך הבאתם.

אהוד פראוור: ישנן קבוצות רבות בחברה הישראלית שסוברות אחרת ממה שמשתקף כאן בחדר ועמדת המנהל הכללי של משרד ראש הממשלה היא שצריך לעבור, ברוח החלטות הממשלה שהתקבלו עד כה.

אהוד פראוור: מכאן ואילך, מגמר בדיקתם של ה-3000 ובאמת צריך לגמור את זה מהר ולסיים, לטיפול פרטני באותם מסלולים שהוטבעו בהחלטותיה של ממשלת שרון, ממשלת אולמרט וכולל בהחלטת הממשלה הראשונה שעסקה בנושא הזה.

יואל חסון: זאת אומרת, מה שאתה אומר כרגע; כשתגיע הצעת המחליטים של שר הפנים, שמציע להמשיך ולהביא את השאר שלא אושרה ההעלאה שלהם, כרגע המנהל הכללי של משרד ראש הממשלה מתנגד לזה.

אהוד פראוור: נכון.

יואל חסון: זאת התנגדות.

יואל חסון: בסדר גמור.

יואל חסון: אני מסיק שזאת עמדת ראש הממשלה גם.

אהוד פראוור: את זה, חבר הכנסת חסון, לא אמרתי, והפקדתי לא לומר.

אהוד פראוור: חבר הכנסת חסון, אני הקפדתי לומר איפה הדיון הזה נעצר.

אהוד פראוור: אני אומר לך איפה אני יודע את הדברים.

יואל חסון: תסלח לי, אז אני אומר לך, כשאני ביקשתי שיגיע לפה נציג ראש הממשלה.

יואל חסון: ..

יואל חסון: הרי מה היה במסקנה בפעם הקודמת?

יואל חסון: כולם רוצים, אבל הובן שראש הממשלה, לא ברורה עמדתו.

יואל חסון: אני אגיד את זה בלשון המעטה.

יואל חסון: אני ביקשתי להבין בישיבה מהי עמדת ראש ממשלת ישראל.

יואל חסון: המנהל הכללי של משרד ראש הממשלה הוא משרת אמון של ראש הממשלה.

יואל חסון: אני הייתי יועץ ראש ממשלה, כפי שאתה יודע, ואני יודע שמנהל כללי של משרד ראש ממשלה בלא מעט נושאים "משפיע" על עמדת ראש הממשלה ולמעשה מה שהוא אומר זאת עמדת ראש הממשלה.

יואל חסון: אם אתה אומר לי שמה שאתה אומר עכשיו היא לא עמדת ראש הממשלה, אלא עמדת המנהל הכללי של משרד ראש הממשלה, שאתה לא אומר לי בוודאות שהיא מייצגת את עמדת ראש ממשלת ישראל, מה שאני צריך לעשות, אני אצטרך לכנס מחר, או עוד יומיים או שלושה, ישיבה, ולבקש שראש הממשלה יגיע לכאן.

יואל חסון: אני צריך לדעת את עמדת ראש הממשלה.

אהוד פראוור: חבר הכנסת חסון, אני, איפה שאני נמצא, אני יודע את מה שאני יודע.

אהוד פראוור: אני יודע עד הדיונים שהייתי בהם, עד הפגישות שאני מכיר.

אהוד פראוור: אתה מבקש ממני יותר מזה, אני לא יודע לתת לך יותר, ולכן מה שאני אומר מייצג את דעתו של המנהל הכללי של משרד הממשלה.

יואל חסון: שמייצג את דעתו של ראש הממשלה?

אהוד פראוור: חבר הכנסת חסון, הרי ניסית לשמור עליי שאני לא אכניס מלים לפיו של אף אחד---

אורי אריאל: אני מבקש לא לעבור לטלטולים.

אורי אריאל: מהעד הזה לא תוציא את זה.

אהוד פראוור: חבר הכנסת אריאל מעריך את העד יותר מכפי הראוי לו.

אהוד פראוור: אני מציע שתסתפק באמירתי את מה זה מייצג ואל תחקור במופלא ממני.

יואל חסון: אדוני המבקר, בבקשה.

מבקר המדינה מיכה לינדנשטראוס: נדמה לי שלא קראת את אותו דוח שאני כתבתי.

מבקר המדינה מיכה לינדנשטראוס: אם היית קורא את הדוח שאני כתבתי, היית רואה שאני מדבר על יותר מ-3,000.

מבקר המדינה מיכה לינדנשטראוס: אני מציע לך לפתוח את הסיכום, עמוד 24, הקטע האחרון שבו נאמר 'בקליפת אגוז, עמדת מבקר המדינה היא שקיימים באתיופיה היום יותר מ-3,000 מבני הפלשמורה, שזכאותם לעלייה לישראל טעונה בדיקה'.

מבקר המדינה מיכה לינדנשטראוס: זו היתה העמדה.

מבקר המדינה מיכה לינדנשטראוס: אתם לקחתם פתאום מספר, 3,000.

מבקר המדינה מיכה לינדנשטראוס: אני מדבר על הממשלה הקודמת, אני לא מדבר על הממשלה הנוכחית.

מבקר המדינה מיכה לינדנשטראוס: לקחתם 3,000 כמספר וחשבתם שאתם מסתפקים בעניין הזה, על פי דוחות מבקר המדינה.

מבקר המדינה מיכה לינדנשטראוס: אני חוזר פעם עשירית על הנושא הזה, ואמרתי לך את אותם הדברים, כמו שאני אומר כאן; אנחנו דיברנו על יותר מ-3,000.

מבקר המדינה מיכה לינדנשטראוס: אנחנו הגדרנו את ה-3,000 הראשונים וראינו בכך צעד, ואם אתם רוצים ללכת בעקבות דוח מבקר המדינה, תלכו על המספרים ששמעתם פה היום משר הפנים, שאנחנו תומכים בהם תמיכה מלאה.

יואל חסון: טוב, אנחנו לפחות למדנו שהמנהל הכללי של משרד ראש הממשלה מתנגד להמשך ההעלאה של שאר היהודים מעבר ל-3,000.

יואל חסון: כן, גברתי, רצית להבהיר בקצרה.

מיכל צוק: אני חושבת שנאמרו כאן דברים לוועדה שצריך להעמיד אותם על דיוקם.

מיכל צוק: עלתה קודם שאלה לגבי קצב הגעת עולים, על פי החלטות הממשלה הקיימות.

מיכל צוק: אני לא יודעת בדיוק מדוע נאמרו הדברים, אבל צריך להעמיד את הדברים על דיוקם.

מיכל צוק: לפי החלטת הממשלה הנוכחית, שמחייבת את משרדי הממשלה השונים, שאלתם אם יש הגבלה, אכן כן.

שלמה מולה: מכסה.

שלמה מולה: שאלתי על מכסה.

מיכל צוק: נאמרו כאן דברים שונים, אני חושבת שחשוב להעמיד דברים על דיוקם.

מיכל צוק: החלטת הממשלה קובעת שעל המשרד לקליטת עלייה להיערך לקצב של עד 100 נכנסים בחודש מבין הזכאים.

מיכל צוק: זו החלטת הממשלה.

שלמה מולה: מאיזה שנה ההחלטה הזאת?

מיכל צוק: היא החלטת הממשלה הרלוונטית האחרונה בנושא, היא מספטמבר 2008, וקיבלה אישור במאי האחרון.

שלמה מולה: אם אנחנו מדברים על 3000, אתם מורחים אותנו לשלוש שנים.

שלמה מולה: ממש נפלא.

שלמה מולה: זאת ההחלטה.

מיכל צוק: אומרים כאן 3,000, בסופו של דבר יש---

שלמה מולה: אתם עושים מכסות מארצות אחרות?

שלמה מולה: כאשר אתם מקבלים החלטה, אם הם לא שחורים?

מיכל צוק: החלטת הממשלה בנושא---

שלמה מולה: אני שואל אותך, האם יש לכם ארצות אחרות שאתם באים ואומרים 'אנחנו מטילים מכסה של 100'.

שלמה מולה: אני רוצה שיבואו 25,000 מברזיל, אתם נותנים שמברזיל יבואו רק 20 לחודש, או 200 לחודש?

שלמה מולה: או רק כשמדובר בעלייה מאתיופיה?

שלמה מולה: אני ממש מבקש ממך בכנות, תעני לי, כן או לא.

מיכל צוק: לא שאני מכירה, ועדיין, בהחלטה הזו בנושא בני הפלשמורה, ישנם מספר קריטריונים שקבועים בהחלטת הממשלה וזה מה שנקבע שם ואני חושבת שחשוב להעמיד את הדברים על דיוקם.

מיכל צוק: ועוד פעם, אני כן רוצה לחזור ולציין, משתסתיים הבדיקה, בחינת הזכאות של האוכלוסייה לפי החלטות הממשלה, מבחינת ממשלת ישראל, לפי המדיניות הנוכחית, ההגעה של אוכלוסייה נוספת תיעשה באופן פרטני ולפי סמכויות אחרות של שר הפנים, לפי כל דין, ולא באופן מאורגן, שבו הדבר נעשה כעת.

מיכל צוק: כל החלטה אחרת תיעשה בממשלה, לרבות ההשלכות התקציביות שלה, שהן קיימות.

יואל חסון: הפרוטוקול רשם כל מלה שאחרת.

יואל חסון: אנחנו ממש מתכנסים לסיכום, כי אנחנו מאד יודעים מה אנחנו צריכים לעשות.

30083: עובדתית, כאשר נשאל כאן משרד הקליטה לגבי התקציב המיועד ל-2010, דובר על 2,000 איש.

30083: אם אתה מחלק 2,000 איש ל-12, זה יוצא יותר מאשר 100 איש לחודש בכל מקרה.

30083: לכן זה מתוקצב ל-2,000 אנשים.

30083: דבר שני, ברשותך וברשות

30083: כם, האם יעלה על הדעת להגביל גם אותי וגם את הסוכנות היהודית וגם את עם ישראל למנוע מאדם שאושרה זכאותו לעלות לארץ ולעכב את עלייתו לארץ?

יואל חסון: האם זה קורה במקום אחר בעולם?

יואל חסון: תשאל את זה.

30083: יעלה על הדעת אמירה מן הסוג הזה?

30083: כאשר אני התרעתי כאן שצריך להסתכל לאנשים האלה בעיניים, לאותן משפחות, לראות את החייל שאמא שלו נמצאת שם, לראות את האחרים שנמצאים שם.

30083: אני מבקש להגביל את הדיון למהות ולתוכן שלו מעבר לסוגיה הכספית, כי אחרת אנחנו באמת מעוותים מציאות יהודית מוסרית, מוסדית וערכית ממדרגה ראשונה.

יואל חסון: גברת צוק, אני לא רואה את ממשלת ישראל עומדת ומונעת לדוגמה מ-5,000 עולים שפתאום יחליטו לעלות מאיזה שהיא מדינה, נגיד באירופה או בארצות הברית, והיא תגיד: רגע, אל תבואו, אין לי כסף לקלוט אתכם, אני לא ערוכה לזה.

יואל חסון: לא מכיר בשום מקום אחר בעולם שישראל סגרה את שעריה בפני יהודים זכאים ואמרה שאין לה כסף לקלוט אותם.

אורי אריאל: היושב ראש, זה הפוך.

אורי אריאל: כשהיה משבר בארגנטינה, אז המדינה כולה התגייסה כדי להביא אותם.

יואל חסון: אני אומר לכם, אתם הולכים פה על הקצה, ואמרו פה כבר מספיק אנשים על איזה קצה אתם הולכים.

יואל חסון: אני לא מכיר שום עולה במדינת ישראל שזכאי, שמישהו אמר לו 'אתה לא יכול לעלות, כי מדינת ישראל לא יכולה לשאת בעול של לקלוט אותך עכשיו'.

יואל חסון: אתם עושים את זה רק לגבי קבוצה אחת, ואני לא רוצה לדבר, אבל כולם מבינים על מה אני מדבר.

יואל חסון: אין ספק, גב' צוק.

יואל חסון: ח"כים, מי שלא התבטא.

אברהם מיכאלי: מכיוון שאנחנו כבר דשנו ודיברנו על הרגישות של הסוגיה, אני שוב חוזר, אין משמע אוזניים כמראה עיניים.

אברהם מיכאלי: כשרואים את האנשים האלה בשטח, אדוני היושב ראש, ורואים את המצוקה שלהם ורואים באיזה תנאים הם חיים שם, אי אפשר לתאר את זה, אדוני היושב ראש.

אברהם מיכאלי: הם חיים שם בתת תנאי אנוש.

אברהם מיכאלי: הם נמצאים שם במצב גם פיסי, גם מבחינה רוחנית.

אברהם מיכאלי: ..

אברהם מיכאלי: אני לא יודע איך אפשר להחזיק את האנשים כבני אדם שם.

אברהם מיכאלי: אם אנחנו נכנסנו לכוך, שבכוך גרים 6-7 נפשות, לא יכול להיות שמדינת ישראל תבוא ותצטדק פה על בעיות תקציב.

אברהם מיכאלי: אלא אם כן נחליט שהם בכלל לא זכאים.

אברהם מיכאלי: אם הם לא זכאים, נגיד להם, 'תחזרו', לא יודע לאיפה.

אברהם מיכאלי: המצב הוא לא כזה, ולכן אי אפשר לשמוע את התירוץ הזה כל הזמן, שיש חברה כזאת, חברה אחרת, קבוצות בחברה.

אברהם מיכאלי: אנחנו רוצים לשמוע מה הגזענות הזאת כלפי הקבוצה הזאת.

יואל חסון: אמרת משהו שלא רציתי להגיד.

אברהם מיכאלי: אני אומר את זה, אני מרשה לעצמי.

יואל חסון: טוב מאוד שהיה לך האומץ והעוז להגיד את זה.

30095: כבוד השר, אני חושב שאם השליחים יוצאים אחרי פסח, האם הם הולכים לבדוק את ה-8,700?

30095: האם זה ברור?

30095: או האם הולכים וממסמסים עוד פעם וחוזרים.

30095: זה צריך להיות ברור.

30095: כל אלה שנמצאים שם במחנה, שכולם אומרים שצריך לבדוק אותם ולהעלות אותם, האם זה המסר?

יואל חסון: השר היה מאוד ברור בדברים האלה, הוא אמר שעל זה מדובר.

אליהו ישי: אמרתי בצורה ברורה וחד משמעית: כן.

30095: המשפחות שאתם רואים פה, פה יש בת שאמא שלה התאבדה פה בארץ, כי לא הביאו לה את הבנים שלה, שהיו בתוך הרשימה.

30095: הם השאירו את הילדים, האמא הגיעה לפה עם הבחורה הזאת לבד, ולא אמרו לה שהילדים לא יעלו, כי הילדים לא מופיעים ברשימה, כאשר הם נמצאים בסקר.

30095: היא שחטה את עצמה והיא נשארה לבד, בלי משפחה.

טגנייץ טמירט: (בוכה).

טגנייץ טמירט: אני בת 18 ואני קטנה, תבינו את הבעיה שלי.

טגנייץ טמירט: מה יהיה לי לעתיד?

טגנייץ טמירט: אני קטנה.

טגנייץ טמירט: אני לא יודעת מה טוב לי ומה לא טוב לי.

טגנייץ טמירט: מה יהיה?

טגנייץ טמירט: אני ממש סובלת.

טגנייץ טמירט: אני ילדה יתומה, מי יש לי?

טגנייץ טמירט: יופי שבאתי לפה, תבינו את הבעיה שלי.

טגנייץ טמירט: זהו.

טגנייץ טמירט: תחליטו לי: באים או שלא באים.

טגנייץ טמירט: אני לא יודעת מה יהיה לי.

טגנייץ טמירט: תבינו את הבעיה שלי.

טגנייץ טמירט: אתם לא מבינים את זה?

טגנייץ טמירט: לא מספיק שאמא שלי התאבדה?

טגנייץ טמירט: לא מספיק?

יואל חסון: כמה אחים שלך נמצאים היום---

טגנייץ טמירט: שני אחים ואחות אחת.

טגנייץ טמירט: תמיד היתה אמא שלי דואגת ובוכה, והיא עשתה סוף לחיים שלה.

טגנייץ טמירט: אני גם אמא שלי, אפשר להגיד, אין לי חיים מאז אמא שלי נפטרה.

טגנייץ טמירט: תמיד אני בוכה ואין לי חיים.

טגנייץ טמירט: זהו.

טגנייץ טמירט: מה יהיה?

טגנייץ טמירט: תבינו את הבעיה שלי.

טגנייץ טמירט: אני רוצה לשמוע מה תגידו לי.

30095: אדוני היושב ראש, זו דוגמה אחת.

יואל חסון: יש פה את החייל שאני רוצה לשמוע בקצרה.

אסצלאו אבבה: אני רוצה לספר לכם שגם פניתי כמה פעמים למשרד הפנים ולמשרדי הממשלה.

אסצלאו אבבה: כתבתי משהו ואני אקריא לכם: אדונים נכבדים, אני רוצה לספר לכם מעט מן המעט מהסיפור הטרגי של משפחתי.

אסצלאו אבבה: בימים אלה אני משרת כלוחם בצה"ל.

אסצלאו אבבה: בשנת 2003 עליתי ארצה מאתיופיה, יחד עם אמא ושלושת אחיי הקטנים, כאשר לאחר ארבע שנים עלו שני אחים נוספים, אך סבתא ושניים מאחיי הגדולים הושארו בעל כורחם בגונדר ולא הורשו לעלות ארצה.

אסצלאו אבבה: לאורך כל חיי חלמנו, משפחתי ואני, לעלות ארצה ולהתיישב בה, ללמוד תורה ולהיות אזרחים שווים בין שווים במדינת ישראל.

אסצלאו אבבה: כאשר לבסוף התגשם חלומי ועליתי ארצה, השקעתי את כל חווייתי, זמני ומרצי בלימוד השפה, התרבות, המסורת ותורת העם היהודי.

אסצלאו אבבה: בחרתי להשתלב, לאחר התיכון, בישיבה.

אסצלאו אבבה: במהלך השנים ששהינו באתיופיה, חלק נכבד ממשפחתי עלו ארצה.

אסצלאו אבבה: משפחתנו בחרה להישאר בכפר יחד עם סבתא, אך כעבור זמן מועט המשפחה החליטה לעלות ארצה.

אסצלאו אבבה: כחלק מניסיונותינו לעלות ארצה, הוזמנו על ידי קונסול ישראל באתיופיה, שעזר רבות ואפשר לנו לעלות ארצה, אך קבע כי אחיי הגדולים, על משפחותיהם, וסבתא, יעלו בשלב מאוחר יותר.

אסצלאו אבבה: מרגע עלייתנו ארצה התחלנו אמי ואני לעסוק בקדחתנות בניסיונות להעלות את סבתא, אחי ואחותי ומשפחותיהם.

אסצלאו אבבה: ניגשנו לפגישות במשרד הפנים, שלחנו מספר רב של מכתבים, התראיינתי בתכנית רדיו וניהלתי שיחות אין ספור עם שרים, מנהלים וראשי לשכות רבים בכנסת ובמשרדי הממשלה.

אסצלאו אבבה: לאחר ארבע שנים של ניסיונות, עלו שני אחים ממשפחתי, אך עבורי המלאכה לא תמה עד אשר כל משפחתי תוכל להתייחד בארץ.

אסצלאו אבבה: על כן המשכתי במאמציי להעלות את סבתא ואחיי שממתינים זמן רב, אך ללא הועיל.

אסצלאו אבבה: אם לא די בכך, כיום לאמי לא ניתנת גישה למשרד הפנים, על אף רצונה הרב לשוחח ולברר את ההתקדמות בפרשיה.

אסצלאו אבבה: היא נתקלת בגבם ובעורפם הקשוח של עובדי המשרד והממשלה.

אסצלאו אבבה: מנגד, אני מצליח להיכנס למשרד הפנים ולשוחח פנים אל מול פנים, או בצורה טלפונית, עם נציגי משרד ולשכת שר הפנים.

אסצלאו אבבה: בסוכנות נאמר לי שהסיבה שהאחים אינם מורשים לעלות היא אי הימצאותם ברשימה של משרד הפנים.

אסצלאו אבבה: אני מסתייג למשמע אוזניי, כי רשימה ביורוקרטית היא שמונעת את איחוד משפחתי.

אסצלאו אבבה: בימים אלה, תוך כדי שירותי הצבאי בלוחם בצה"ל, בין שמירה לסיוע ובין אימון למקלחת, בכל זמן פנוי שניתן לי, אני משקיע את כל כולי בשיחות טלפון, כתיבת מכתבים ובוויכוחים חוזרים ונשנים עם המערכת אשר אמורה לתת לי גב.

אסצלאו אבבה: אני עומד ושומר על גבולה של המדינה, שלא מאפשרת למשפחתי להתייחד.

אסצלאו אבבה: אדוני שר הפנים, החזון הציוני היהודי מחייב את כל אחד מכם לתת מענה מיידי ולסייע לעלייתם.

אסצלאו אבבה: תנו יד לצעד אנושי.

אסצלאו אבבה: אתם עושים עוול נוראי למשפחה שלי, שלא מאפשרים לה להתייחד.

אסצלאו אבבה: אתם קורעים אותנו.

אסצלאו אבבה: אני שואל אותך שאלה פשוטה, אדוני שר הפנים, עד מתי אמא יכולה לבכות?

אסצלאו אבבה: אני אשמח אם תענה לי.

אסצלאו אבבה: פניתי למשרד שלך וגם דיברתי עם כמה חברי כנסת, ואני ביקשתי גם לפגוש אותך, אבל לא ניתנה לי אפשרות.

אליהו ישי: טוב, זו רק דוגמה אחת.

אליהו ישי: זה שוב דוגמה להראות לכל הנוכחים פה, כמה המאבק הוא צודק, כמה הוא כואב וכמה הבירוקרטיה במקרה הזה היא אכזרית.

שלמה מולה: אדוני השר, אני חושב שהבעיה היא הלשכות במשרד הפנים, שלא נגישות.

אליהו ישי: אני שמעתי מלה במלה, ואני לא אסתיר שזה קורע את הלב.

אליהו ישי: נמצא פה חייל שמשרת, שרוצה שמשפחתו תבוא לפה, אין דבר יותר קשה וזועק ממה ששמענו פה.

אליהו ישי: זו בדיוק הסיבה שאני נאבק שנים רבות להעלות את כולם.

אליהו ישי: זו הסיבה שאני מבקש לעשות בדיקה על כל מי שנמצא במחנה, ולאשר את כולם, כי ברגע שהיתה בדיקה כללית והמשפחה היתה מאושרת, אני מניח שגם פקיד שצריך לקבוע סדרי עדיפויות בעלייה, מי בסיבוב הזה, מי בסיבוב הבא, היה נותן עדיפות לחייל שנמצא פה ושמשפחתו רוצה לבוא לארץ והוא רוצה לראות אותם.

אליהו ישי: אני מניח שזה כך, ולכן ההנחיה היא לבדוק את כולם, על מנת שמקרה כזה לא יחזור שנית.

אליהו ישי: ברגע שכולם נבדקו וכל מי שנבדק, מאושר, ונשלח מכתב או בקשה של חייל, או משפחה אחרת, המצוקות פה הן רבות, אני בדעה שמביאים את כולם בעלייה מרוכזת.

אליהו ישי: אם אתם שואלים אותי באופן אישי, עם מגבלות התקציב שיש, אני בדעה להביא את כולם באופן מרוכז ולסיים את הסיפור העגום הזה.

אליהו ישי: מי שרוצה לאחר מכן לבוא, יבוא לפי חוק הכניסה לארץ בצורה מסודרת.

אליהו ישי: זו דעתי.

אליהו ישי: במידה ואני אצליח להעביר את ההחלטה הזו בממשלה, מה טוב.

אליהו ישי: במידה ולא, אז לא 100 בחודש, צריך להביא כמה מאות או יותר, כדי שתוך שנה, גג שנתיים, נסיים את הסיפור העגום.

אליהו ישי: לגבי הסיפור האישי שלך, למרות שכרגע הרשימות לא מסודרות, הנחיתי, תוך כדי הדברים שנאמרו פה, שיעשו בדיקה חריגה, תעביר את השמות של האנשים האלה.

אליהו ישי: אני מקווה שבעלייה הקרובה, או לאחר מכן, אני צריך לקבל את הנתונים, אבל ההנחיה שלי לבדוק שבעלייה הקרובה הם יעלו לארץ.

טגנייץ טמירט: מה אתי?

טגנייץ טמירט: מה עם אני?

יואל חסון: השר גם תתייחס לבקשה של האחים שלה.

יואל חסון: כל הבקשות שהיו כאן יועברו, ומר נגוסה, וחבר הכנסת מולה ידאג ש---

אליהו ישי: חבר הכנסת מולה, אפשר לקבוע כללים, כללים של חיילים, כללים למשפחות.

אליהו ישי: כולם שם במצב קשה, אבל יש קשים יותר, ויש קשה לכאורה פחות.

30095: אדוני היושב ראש, בפעם הקודמת גם היו מקרים, פקידי משרד הפנים התחייבו לבדוק את זה, ואף מקרה לא נבדק.

שלמה מולה: אני אגיד לך מה ההבדל, אז השר לא היה, היו רק פקידים.

מנחם ולדמן: רק משפט אחד בקשר למשפחת החייל.

מנחם ולדמן: הדברים הועברו למשרד הפנים, אני בדקתי אישית, גם הסבתא, גם האח וגם האחות מופיעים ברשימת 99, נמצאים בגונדר מספר שנים, בין ארבע לשבע שנים.

מנחם ולדמן: כלומר לפי החלטות הממשלה הקודמות הם היו צריכים לעלות והם לא נבדקו בכלל.

מנחם ולדמן: לא נקראו לריאיון בגונדר.

יואל חסון: זו הערה חשובה והשר שמע את זה.

אליהו ישי: הנושא הזה כואב וזה לא עניין פופוליסטי.

אליהו ישי: אני חושב שאנחנו מובילים את זה שנים ונאבקים שנים על העניין.

אליהו ישי: אני מנחה את עובדי המשרד להיות הרבה הרבה הרבה יותר רגישים.

אליהו ישי: הרגישות באה לידי ביטוי בכך שאם כל אחד יחשוב שזה בנו, דודו, בן דודו, אמא שלו, סבתא שלו שנמצאת שם והוא צריך להביא אותה לארץ.

אליהו ישי: באותו רגש.

אליהו ישי: אז נכון שאתה לא יכול להביא כרגע, בהחלטת הממשלה, את כולם.

אליהו ישי: אני מקווה שהממשלה תאשר את המלצתי, שכולם יבואו, לפחות בסבב אחד, או שניים, או שלושה, ובתוך שנה כולם פה, הלוואי במבצע, כמו שהיה מבצע שלמה.

אליהו ישי: היה ראוי לעשות את זה.

אליהו ישי: במידה ואני לא אצליח להעביר את זה בממשלה ואני אעביר החלטה חלקית, אבל לפחות החלטה שמאשרת להביא את כולם לפה.

אליהו ישי: עד אז אני מנחה את עובדי המשרד, אני מאוד מבקש, מקרים כאלה רגישים לאשר באופן מיידי.

אליהו ישי: אם יש לכם בעיה, להביא את זה אליי, להביא לאישור שלי, אני אוטומטית אאשר.

אליהו ישי: אני אומר לכם מראש.

יואל חסון: שמענו את עמדת השר.

יואל חסון: אני חושב שהיא עמדה מאוד חשובה.

יואל חסון: אני רוצה להתנצל מראש בפני מי שהגיע ולא יכול היה להביע את עמדתו.

יואל חסון: מדובר בדיון מעקב ובאמת דיברנו על הנושא הזה אין ספור.

יואל חסון: אני רוצה להודות לך, מבקר המדינה, על העבודה שעשית, שמהווה עבורנו כלי משמעותי לקידום של הדברים האלה.

יואל חסון: אני מודה גם לנשיא שמגר על הפעילות הציבורית החשובה בעניין הזה, גם לדברי השר שהגיע, וגם לדברי חברי הכנסת שמובילים את זה, כל הזמן, שלמה מולה, אורי אריאל, מיכאלי ואחרים.

יואל חסון: לגברתי היושבת ראש, שאנחנו עובדים על זה יחד עם ועדת הקליטה.

יואל חסון: אנחנו לא נחזור על מה שסיכמנו בפעם הקודמת.

יואל חסון: מה שסוכם, צריך להתקיים.

יואל חסון: החלטת הוועדה לביקורת המדינה שהיתה בפעם הקודמת היא ההחלה שתקפה גם לעכשיו שצריך לבצע אותה.

יואל חסון: זו החלטה של ועדה לביקורת המדינה.

יואל חסון: אדוני השר, כמובן שהוועדה גם רשמה את כל הדברים שנאמרו על ידך, כדברים לביצוע, שאתה הולך לבצע ולעשות.

יואל חסון: אלה דברים חשובים שנאמרו.

יואל חסון: אני רוצה להוסיף משהו, ואתה שמעת את זה בעצמך, אני מבקש ממך, אדוני השר, להיכנס לעובי הקורה בהתנהלות הבירוקרטית בתוך המשרד שלך בהקשר הזה, לעשות שם בדיקה, יש יותר מדי טענות לגבי המגע בין האנשים, המשפחות לבין המערכת הביורוקרטית של המשרד שלך.

יואל חסון: אני בטוח שזה לא על פי רוח השר, ואני בטוח שאתה היית רוצה שהדברים יתנהלו אחרת.

יואל חסון: אני חושב שאתה צריך להיכנס לעובי הקורה, בנוסף לכל הדברים האחרים שאתה אמרת.

יואל חסון: הדברים שאמרת הם תוכנית פעולה.

יואל חסון: בחודשיים הקרובים הוועדה לביקורת המדינה מצפה שהצעת מחליטים תגיע לדיון בממשלה.

יואל חסון: במידה שזה לא יקרה, במידה והממשלה תקבל החלטה כזאת או אחרת שלא תפתור את הבעיה הזאת, אני אמרתי בוועדה הקודמת ואני אומר את זה גם עכשיו, גם בהתייעצות עם חברי מבקר המדינה וכל מי שהתייעצתי בנושא הזה, כולל יושבת ראש הוועדה; הוועדה לביקורת המדינה, על פי סמכותה, במידה שהדבר הזה לא ייפתר, תשקול ברצינות הקמת ועדת חקירה ממלכתית בנושא הזה.

יואל חסון: אני לא רוצה להגיע למקום הזה, אני חושב שזה כלי שאנחנו משתמשים בו באמת רק כשאין ברירה, אבל אני אומר לכולכם, זה או שתוך חודשיים עלינו על דרך המלך והנושא הזה נפתר ואנחנו מביאים את האנשים האלה לפה, או שהכנסת תיקח לידיה ותשתמש בסמכויותיה על פי החוק – הוועדה לביקורת המדינה – ואנחנו נקים ועדת חקירה ממלכתית שתטפל בנושא הזה והיא תקבע האם כשלו.

יואל חסון: אף אחד מאתנו, שגדל על העיקרון והחזון הציוני, לא העלה בדעתו שאי פעם ממשלה בישראל תשקול העלאת יהודים על פי תקציב.

יואל חסון: אם יש תקציב או אין תקציב.

יואל חסון: אני לא מכיר שאי פעם הדבר הזה היה, לגבי איזה שהיא עלייה, מאז הקמת המדינה, ובוודאי לפני הקמת המדינה, שוודאי אז המשאבים היו הרבה יותר מצומצמים.

יואל חסון: ולעולם לא היה שיקול כלכלי בהבאת יהודים לארץ ישראל.

יואל חסון: זה דבר שמעלה חששות, ואמרו פה, קשים מאד, לגבי מניעים גזעניים או אחרים, כי כל הנושא של ההלכה, שפעם היה בעיה, הוא כבר לא בעיה.

יואל חסון: לכן כשהיום מתמחרים את עלות העלייה, זה דבר שלא היה ואני גם לא מכיר אותו בכל נושא של עלייה אחרת מאיזה שהיא מדינה אחרת.

יואל חסון: ולכן אני אומר לכם: יש לממשלה חודשיים להעלות את העניין הזה על דרך המלך.

יואל חסון: ולא, הכנסת תיקח את סמכויותיה ותקבל את ההחלטה על הקמת ועדת חקירה ממלכתית.

יואל חסון: אני מקווה מאוד שבחודשיים האלה ובמושב הבא נכנס דיון שיברך על המוגמר.

אברהם מיכאלי: אדוני היושב ראש, מכיוון ששר הפנים הקודם במפורש התנגד להעלאתם, אני לא רוצה שמכיוון ששר הפנים הנוכחי סוף סוף כבר מנסה לתקן את המצב, שהממשלה לא תשים לזה מקלות בגלגלים.

שלמה מולה: אדוני היושב ראש, אני מבקש בסיכום הדברים שלך, אני הייתי מציע את הסיכום שהעברתי לך, שזה יהיה הסיכום של הוועדה.

יואל חסון: כן, זה מה שהיה בפעם הקודמת.

שלמה מולה: דבר שני, אני מציע לדיון הבא, במידה שהבעיה לא תיפתר, אני מבקש שאדוני היושב ראש על פי סמכותו יזמן את ראש הממשלה, למה הנושא הזה לא בא לקיצו.

שלמה מולה: אני אגיד לך מה אני חושש.

שלמה מולה: אין לי בעיה שאנחנו נתקדם בכיוון של הקמת ועדת חקירה ממלכתית.

שלמה מולה: ועדת חקירה ממלכתית, מבחינתנו, צריך להיות כלי אחרון, כי מדובר בבני אדם, באנשים שחיים במצבים קשים, ועד שוועדת חקירה ממלכתית תקיים דיון, אנשים ימשיכו לסבול.

שלמה מולה: לכן אני רוצה שנקצר את הסבל.

שלמה מולה: לכן אני רוצה שאנחנו נעזור לשר ואני מאוד שמחתי לשמוע שהוא בא ואומר, אני שולח עכשיו את הפקידים לבדוק את 8,700.

שלמה מולה: יכול להיות שזו אולי הדרך הנכונה, אבל אני מציע שבפעם הבאה ראש הממשלה יזומן.

יואל חסון: מאה אחוז.

יואל חסון: השר אמר שהוא התבסס על המבקר.

אליהו ישי: זה מאוד עזר לי, אבל למען הגילוי הנאות, צריך לזכור היטב:

אליהו ישי: אם תהיה ועדת חקירה ממלכתית, אני בעד, מי שייתפס בחלק גדול מהתקופה אשם זו דווקא ממשלת קדימה, ששר הפנים הקודם התנגד לאורך כל הדרך.

אליהו ישי: שלוש שנים נאבקתי, נלחמתי ולצערי לא הצלחתי.

אליהו ישי: איך שבאתי למשרד הפנים החזרתי עטרה ליושנה.

אליהו ישי: דבר ראשון שעשיתי במשרד, נפגשתי עם הרב ולדמן והרב פייט וישבנו וטיכסו עצה וקידמנו את העלייה מאתיופיה.

אליהו ישי: לכן המטרה היא אחת, להביא את כולם.

אליהו ישי: הנכון הוא להביא את כולם בסיבוב אחד ולמנוע הרבה עוגמת נפש.

אורי אריאל: אני רוצה לבקש משני יושבי הראש לפנות בכתב לראש הממשלה, לא צריך לחכות חודשיים לתשובתו, ולבקש תשובה בימים הקרובים.

יואל חסון: ברור.

יואל חסון: אני מודה לכולכם.